PS-SPALIส้มหล่น
3 หุ้นบ้านยิ้มรับมาตรการบ้านหลังแรกดอกเบี้ย 0% PS คุยมีสินค้าพร้อมโอน 1.8 หมื่นล้านบาท SPALI พร้อมขาย 60%
11 ส.ค. 2554

3 หุ้นบ้านยิ้มรับมาตรการบ้านหลังแรกดอกเบี้ย 0% PS คุยมีสินค้าพร้อมโอน 1.8 หมื่นล้านบาท SPALI พร้อมขาย 60%
หุ้นพัฒนาอสังหาริมทรัพย์วิ่งแรงตามคาด นำโดยหุ้นบริษัท พฤกษา เรียลเอสเตท (PS) ปิด 21.10 บาท เพิ่มขึ้น 8.76% บริษัท ศุภาลัย (SPALI) ปิด 12 บาท เพิ่มขึ้น 8.11% และบริษัท แอล.พี.เอ็น. ดีเวลลอปเมนท์ (LPN) ปิด 10.70 บาท เพิ่มขึ้น 4.90% 
นายประเสริฐ แต่ดุลยสาธิต กรรมการและรองกรรมการผู้จัดการ PS เปิดเผยว่า PS LPN และ SPALI จะได้รับอานิสงส์จากมาตรการบ้านหลังแรกดอกเบี้ย 0% นาน 2 ปี มีราคาต่ำกว่า 3 ล้านบาท ในส่วนของบริษัทมีสินค้าในพอร์ตกว่า 90% เป็นสินค้าที่มีราคาเฉลี่ย 1.8-1.9 ล้านบาท และเมื่อมาตรการมีผลบังคับใช้บริษัทมีสินค้าพร้อมโอน 1.8 หมื่นล้านบาท
“มาตรการนี้เป็นเรื่องดี จะช่วยบรรเทากำลังซื้อที่เดิมคาดว่าจะหดลงจากดอกเบี้ย แต่จะกระตุ้นกำลังซื้อได้เพียง 1 ไตรมาส วงเงิน 5 หมื่นล้านบาท น่าจะหมดลง” นายประเสริฐ กล่าว
นายประเสริฐ กล่าวว่า บริษัทจะไม่ปรับเพิ่มเป้าหมายยอดขายปีนี้ที่ตั้งไว้ที่ 4.9 หมื่นล้านบาท เพราะยังมีปัจจัยเสี่ยงเรื่องต้นทุนที่เพิ่มขึ้น
นายไตรเตชะ ตั้งมติธรรม กรรมการบริหาร บริษัท ศุภาลัย กล่าวว่า บริษัทจะเป็นหนึ่งที่จะได้รับประโยชน์จากมาตรการนี้ เพราะหากดูรายละเอียดของรายได้เมื่อปี 2553 จะพบว่า 70% เป็นรายได้จากบ้านที่มีราคาต่ำกว่า 3 ล้านบาท ส่วนปีนี้โครงการที่มีอยู่ 60-70% ก็เป็นบ้านในระดับต่ำกว่า 3 ล้านบาท ซึ่งทำให้ยอดขายดีขึ้น แต่จะปรับเป้ายอดขายหรือไม่ต้องพิจารณาอีกครั้ง
นายวันจักร์ บุรณศิริ ประธานผู้บริหารฝ่ายปฏิบัติการ บริษัท แสนสิริ (SIRI) กล่าวว่า บริษัทเตรียมปรับเป้าหมายยอดขายในไตรมาส 2 เพิ่มขึ้นจากเดิมที่วางไว้ที่ 4,000 ล้านบาท หลังไตรมาสแรกสูงกว่าที่คาดไว้ รวมทั้งปีจะโตตามเป้าหมาย 10% และมีอัตรา กำไรขั้นต้นเพิ่ม 34% จาก 33%